《夜酌听顾挹江弹琴》
明代·孙承恩

秋堂夜酌夜未阑，佳宾雅怀各尽欢。虎头孙子擅才调，取琴为我一再弹。

含宫调商泛清徵，五音联翩在其指。情移境易不自知，峨峨洋洋良有以。

恍疑坐我徂徕阴，飕飕如闻万壑吟。九皋月明风露冷，戛然午夜扬清音。

潇湘瀰漫接天流，浮云今古同悠悠。使我兴落烟波里，便欲拂袂乘扁舟。

大音寥寥世传寡，繁声绮调何为者。子从何人相契授，秦筝赵瑟风斯下。

轻调急鼓无不宜，幽深慷慨还平夷。嗟予羁怀久悒郁，此际为子心神怡。

夜深囊琴子欲去，我犹未能尽其趣。明朝有意肯重过，拭几焚香注清醑。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。